《山中守岁歌》
清代·黄子云

山扉凄凄烟日暮，瞥眼新年年复故。还欣齿发未尽凋，颇觉村园亦成趣。

粘户重书郁垒符，插檐高折冬青树。茅堂洒扫豁心颜，博山一缕沉香烟。

厨门之东出新妇，手捧炰脍盈盘餐。大儿随行主家祭，稚女移灯封井泉。

中天空光若电扫，知是邻家共迎灶。僮呼如愿未移时，山妻亦媚西南奥。

绕室炉添松火温，一枝梅破冰瓶笑。黄昏促席饮屠苏，上座居然属老夫。

我家瓦盆尽陈列，兴酣小大相歌呼。遭逢苟非尧舜世，腐儒安得欢妻孥。

来朝天子朝元初，谁补《豳风》守岁图？

作者简介：黄子云，字士龙，号野鸿，昆山人。有《野鸿诗稿》、《长吟阁诗集》。